ธปท.ขายพันธบัตร5หมื่นล.26ส.ค.นี้
ธปท.เปิดขายพันธบัตรออมทรัพย์ 5 หมื่นล. จ่ายดอกเบี้ยลอยตัว-คงที่ 3.5-3.7% เปิดขาย 26 ส.ค.- 6 ก.ย.นี้
17 ส.ค. 2554

ธปท.เปิดขายพันธบัตรออมทรัพย์ 5 หมื่นล. จ่ายดอกเบี้ยลอยตัว-คงที่ 3.5-3.7% เปิดขาย 26 ส.ค.- 6 ก.ย.นี้
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า ธปท.จะเปิดขายพันธบัตรออมทรัพย์ธนาคารแห่งประเทศไทย ปี 2554 ครั้งที่ 1 ประเภทอัตราดอกเบี้ยลอยตัวอายุ 3 ปี และประเภทอัตราดอกเบี้ยคงที่อายุ 7 ปี รวมวงเงิน 5 หมื่นล้านบาท เพื่อเป็นทางเลือกในการลงทุนให้แก่ประชาชนผู้มีเงินออมและองค์กรที่ไม่แสวงหากำไร อย่าง สหกรณ์ มูลนิธิ ฯลฯ ได้มีทางเลือกการลงทุนในพันธบัตรที่มีความเสี่ยงต่และผลตอบแทนที่ดี และหากว่านักลงทุนมีความต้องการมากธปท.ก็พร้อมจะขยายวงเงินเพิ่มเติมด้วย
"การเปิดขายพันธบัตรออมทรัพย์ครั้งนี้ธปท.คาดว่าประชาชนจะให้ความสนใจเยอะ เพราะในช่วงนี้จะมีพันธบัตรของกระทรวงการคลังและกองทุนเพื่อการฟื้นฟูและพัฒนาระบบสถาบันการเงินครบอายุพอดี บวกกับที่มีการลดคุ้มครองเงินฝากมีผลบังคับใช้ จึงมองว่านักลงทุนน่าจะหันมาลงทุนในพันธบัตรเพิ่มขึ้น เพราะมีความมั่นคงและให้ผลตอบแทนดี เพราะดอกเบี้ยลอยตัวจะอิงอัตราดอกเบี้ยไบบอร์ 3 เดือน ซึ่งตอนนี้อยู่ระดับ 3.5% ส่วนดอกเบี้ยคงที่อิงพันธบัตรรัฐบาลอายุ 7 ปี ตอนนี้อยู่ที่ประมาณ 3.7% ก็ถือว่าผลตอบแทนดี"นางผ่องเพ็ญกล่าว
ทั้งนี้ ผู้สนใจลงทุนในพันธบัตรออมทรัพย์ธปท.สามารถขอรับหนังสือชี้ชวนและใบคำเสนอขอซื้อพันธบัตรฯได้ที่ธนาคารตัวแทนจำหน่าย 11 แห่ง คือ ธนาคารกรุงเทพ ธนาคารกรุงไทย ธนาคารกรุงศรีอยุทธยา ธนาคารกสิกรไทย ธนาคารทหารไทย ธนาคารไทยพาณิชย์ ธนาคารเพื่อการเกษตรและสหกรณ์การเกษตร(ธกส.) ธนาคารสแตนดาร์ดชาร์เตอร์ด(ไทย) ธนาคารยูโอบี ธนาคารออมสิน และธนาคารฮ่อวกงและเซี่ยงไฮ้แบงกิ้งคอร์ปอเรชั่น ในระหว่างวันที่ 26 ส.ค.-6 ก.ย.นี้